CELEX: 32016D0170
Language: hr
Date: 2016-02-05 00:00:00
Title: Provedbena odluka Komisije (EU) 2016/170 оd 5. veljače 2016. o odobrenju metoda razvrstavanja svinjskih trupova u Finskoj (priopćeno pod brojem dokumenta C(2016) 658)

9.2.2016   
            
            
               HR
            
            
               Službeni list Europske unije
            
            
               L 32/163
            
         PROVEDBENA ODLUKA KOMISIJE (EU) 2016/170
   оd 5. veljače 2016.
   o odobrenju metoda razvrstavanja svinjskih trupova u Finskoj
   
      
         (priopćeno pod brojem dokumenta C(2016) 658)
      
   
   (Vjerodostojni su samo tekstovi na finskom i švedskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 20. točku (p),
   budući da:
   
               (1)
            
            
               U Prilogu IV. odjeljku B.IV. točki 1. Uredbe (EU) br. 1308/2013 predviđeno je da se za klasifikaciju svinjskih trupova udio mišićnog tkiva mora ocjenjivati metodama razvrstavanja koje je odobrila Komisija, a metode mogu biti samo statistički dokazane metode ocjenjivanja koje se temelje na fizičkom mjerenju jednog ili više anatomskih dijelova svinjskog trupa. Da bi se metoda razvrstavanja mogla odobriti, ona mora biti takva da se njome ne premaši najveća dopuštena statistička pogreška pri ocjenjivanju. To je dopuštenje definirano u članku 23. stavku 3. Uredbe Komisije (EZ) br. 1249/2008 (2).
            
         
               (2)
            
            
               Odlukom Komisije 96/550/EZ (3) u Finskoj je odobrena uporaba triju metoda razvrstavanja svinjskih trupova.
            
         
               (3)
            
            
               Finska je od Komisije zatražila da odobri zamjenu formule za ocjenjivanje mišićnog tkiva koja se upotrebljava u metodi „Hennessy Grading Probe 4 (HGP4)” te da odobri jednu novu metodu „AutoFOM III” kojom bi se trebala zamijeniti trenutačno primjenjivana metoda „Autofom” za razvrstavanje svinjskih trupova na njezinu državnom području. Finska je dostavila detaljan opis postupka disekcije, naznačujući načela na kojima se temelji nova formula, rezultat postupka disekcije i jednadžbe upotrijebljene za procjenu postotka mišićnog tkiva u protokolu predviđenom u članku 23. stavku 4. Uredbe (EZ) br. 1249/2008. Finska je također od Komisije zatražila da u ovu Odluku ne uključuje metodu „Intrascope/Optical probe” jer se ta metoda više ne primjenjuje.
            
         
               (4)
            
            
               Razmatranjem tog zahtjeva ustanovljeno je da su uvjeti za odobrenje tih novih formula i metode razvrstavanja ispunjeni. Stoga je potrebno odobriti te formule i metodu razvrstavanja u Finskoj.
            
         
               (5)
            
            
               Ne smiju se dopustiti izmjene uređaja ili metoda razvrstavanja, osim ako su izričito odobrene Provedbenom odlukom Komisije.
            
         
               (6)
            
            
               Zbog jasnoće i pravne sigurnosti potrebno je donijeti novu odluku. Odluku 96/550/EZ trebalo bi stoga staviti izvan snage.
            
         
               (7)
            
            
               S obzirom na tehničke okolnosti pri uvođenju novih metoda i formula metode razvrstavanja svinjskih trupova odobrene u skladu s ovom Odlukom trebale bi se primjenjivati od 1. veljače 2016.
            
         
               (8)
            
            
               Mjere predviđene u ovoj Odluci u skladu su s mišljenjem Odbora za zajedničku organizaciju poljoprivrednih tržišta,
            
         DONIJELA JE OVU ODLUKU:
   Članak 1.
   U skladu s Prilogom IV. odjeljkom B.IV. točkom 1. Uredbe (EU) br. 1308/2013 u Finskoj se odobrava uporaba sljedećih metoda razvrstavanja svinjskih trupova:
   
               (a)
            
            
               uređaj „Hennessy Grading Probe 4 (HGP4)” i s njim povezane metode ocjenjivanja opisane u dijelu I. Priloga;
            
         
               (b)
            
            
               uređaj „AutoFOM III” i s njim povezane metode ocjenjivanja opisane u dijelu II. Priloga.
            
         Članak 2.
   Nisu dopuštene izmjene odobrenih uređaja ili metoda razvrstavanja, osim ako su te izmjene izričito odobrene Odlukom Komisije.
   Članak 3.
   Odluka 96/550/EZ stavlja se izvan snage.
   Članak 4.
   Ova se Odluka primjenjuje od 1. veljače 2016.
   Članak 5.
   Ova je Odluka upućena Republici Finskoj.
   
      Sastavljeno u Bruxellesu 5. veljače 2016.
      
         
            Za Komisiju
         
         Phil HOGAN
         
            Član Komisije
         
      
   
   
      (1)  SL L 347, 20.12.2013., str. 671.
   
   
      (2)  Uredba Komisije (EZ) br. 1249/2008 od 10. prosinca 2008. o utvrđivanju detaljnih pravila primjene ljestvice Zajednice za klasifikaciju goveđih, svinjskih i ovčjih trupova i izvješćivanja o njihovim cijenama (SL L 337, 16.12.2008., str. 3.).
   
      (3)  Odluka Komisije 96/550/EZ od 5. rujna 1996. o odobrenju metoda razvrstavanja svinjskih trupova u Finskoj (SL L 236, 18.9.1996., str. 47.).
   
      PRILOG
      
         METODE RAZVRSTAVANJA SVINJSKIH TRUPOVA U FINSKOJ
      
      DIO I.
      
         Hennessy Grading Probe 4 (HGP4)
      
      
               
                  1.
               
               
                  Pravila predviđena u ovom dijelu primjenjuju se kada se razvrstavanje svinjskih trupova vrši uređajem naziva „Hennessy Grading Probe 4 (HGP4)”.
               
            
               
                  2.
               
               
                  Uređaj Hennessy Grading probe opremljen je sondom promjera 5,95 mm na koju je postavljena oštrica od 6,3 mm koja sadržava fotodiodu (Siemens LED tipa LYU 260-EO i fotodetektor tipa 58 MR) i ima mjerno područje od 0 do 120 mm.
               
            
               
                  3.
               
               
                  Udio mišićnog tkiva u trupu izračunava se u skladu sa sljedećom formulom:
                  Y = 67,091 – 0,566 × S1 – 0,381 × S2 + 0,078 × M
                  gdje je:
                  
                              S1
                           
                           
                              :
                           
                           
                              debljina leđne slanine (uključujući kožu) u milimetrima, koja se mjeri na 8 cm od linije rasijecanja trupa iza zadnjeg rebra (između 14. rebra i prvog slabinskog kralješka);
                           
                        
                              S2
                           
                           
                              :
                           
                           
                              debljina leđne slanine (uključujući kožu) u milimetrima, koja se mjeri na 6 cm od linije rasijecanja trupa između trećeg i četvrtog rebra;
                           
                        
                              M
                           
                           
                              :
                           
                           
                              debljina mišića u milimetrima, koja se mjeri na 6 cm od linije rasijecanja trupa između trećeg i četvrtog rebra.
                           
                        
            
               
                  4.
               
               
                  Formula je valjana za trupove težine od 50 do 120 kg.
               
            DIO II.
      
         AutoFOM III
      
      
               
                  1.
               
               
                  Pravila predviđena u ovom dijelu primjenjuju se kada se razvrstavanje svinjskih trupova vrši uređajem naziva „AutoFOM III” (potpuno automatsko ultrazvučno razvrstavanje trupova).
               
            
               
                  2.
               
               
                  Na uređaju se nalazi 16 pretvornika ugrađenih u sklop od nehrđajućeg čelika. Mjerenja korištena za modele obuhvaćaju ocjenjivanje ukupne veličine i svojstva koja proizlaze iz dvaju odabranih poprečnih presjeka. Dva odabrana poprečna presjeka rade se na mjestu s najmanje masnoće na leđima i na sjecištu leđa i buta. Uređaj odašilje zvučne valove kroz tkivo. Odjeci kostiju, mišića i masnoće pretvaraju se u sliku unutrašnjosti. Na temelju slike vrši se digitalna analiza slike i podataka.
               
            
               
                  3.
               
               
                  Udio mišićnog tkiva u trupu izračunava se u skladu sa sljedećom formulom:
                  Y = 63,2758 + 0,081174 × R2P1 – 1,11488 × R2P5 – 0,89933 × R2P10 + 0,057066 × R3P3 + 0,097869 × R3P5
                  gdje je:
                  
                              R2P1
                           
                           
                              :
                           
                           
                              prosječna debljina kože.
                           
                        
                              R2P5
                           
                           
                              :
                           
                           
                              koža na odabranom mjestu P2 u mm.
                           
                        
                              R2P10
                           
                           
                              :
                           
                           
                              najmanja masnoća poprečnog presjeka u mm.
                           
                        
                              R3P3
                           
                           
                              :
                           
                           
                              meso mjereno na odabranoj točki minimalne debljine masnoće u mm.
                           
                        
                              R3P5
                           
                           
                              :
                           
                           
                              najveća količina mesa mjerena u mm.
                           
                        
            
               
                  4.
               
               
                  Ova je formula valjana za trupove težine od 50 do 120 kilograma.